Wenners van Liberty Radio-pryse aangekondigMartin Bester van JacarandaFM is aangewys as die beste oggendprogramaanbieder in kommersiële radio. (Foto: Twitter) Die wenners van die jaarlikse Liberty Radio-toekennings is Saterdagaand tydens ŉ galageleentheid in Sandton aangekondig. Dit was behoorlik ŉ glansryke geleentheid met talle Suid-Afrikaanse radioaanbieders en radiobekendes van oor die hele land wat hul beste voetjie voor gesit het. “Ons doel is om uitnemendheid in radio te bevorder,” het Lance Rothschild, uitvoerende hoof van die toekennings, gesê. “Uitstekende prestasie en inhoud beloon luisteraars vir die tyd wat hul deurbring om na ŉ stasie of program te luister en moedig hul aan om langer ingeskakel te bly. Dit versterk ook die verhouding tussen die stasie of program en die luisteraar, wat op die ou einde bydra tot die volhoubaarheid van die radiowese.” Volgens Rothschild was die standaard van vanjaar se benoemings uitsonderlik hoog en die beoordelaars se puntetoekenning baie na aan mekaar. “Ek is egter vol vertroue dat die uitslae die beste werk in die bedryf weerspieël.” Martin Bester van JacarandaFM is aangewys as die beste oggendprogramaanbieder in kommersiële radio, terwyl Bongani Mtolo is aangewys as die beste middagprogramaanbieder in kommersiële radio. East Coast Breakfast op East Coast Radio is aangewys as die beste kommersiële oggendprogram en Uncaptured op Kaya FM 95.9 as die beste kommersiële middagprogram. Die span van GrootFM by die Liberty Radio-toekennings. (Foto: Facebook) In die afdeling vir gemeenskapradio het Hot 91.9 FM behoorlik ŉ slag geslaan. Die stasie se Simon Parkinson het die prys vir beste middagprogramaanbieder gewen en Jeremy Mansfield (ook van Hot 91.9 FM) die prys vir beste oggendprogramaanbieder. Mansfield se Mansfield in the Morning is ook aangewys as die beste oggendprogram in gemeenskapradio, terwyl die stasie se The Big Joburg Drive as die beste middagprogram aangewys is. Today with John Perlman is aangewys as die beste nuus-en-aktualiteitsprogram in die kategorie vir kommersiële radio, terwyl Tara Penny van 702 die toekenning ontvang het as beste nuusleser in kommersiële radio. Robert Marawa van Metro FM en Radio 2000 is aangewys as die beste sportaanbieder en Marawa Sport Worldwide as die beste sportprogram in die kategorie vir kommersiële radio. High School Hits with Kenzy op JacarandaFM het met die prys weggestap vir beste naweekprogram vir kommersiële radio en Gister se grotes met die prys as beste naweekprogram vir gemeenskapradio. Die toekenning vir stasie van die jaar het gegaan aan Kaya FM 95.9 (kommersieel), Tuks FM 107.2 (kampus), Hot 91.9 FM (gemeenskap) en Umhlobo Wenene FM (openbare uitsaaier). Kliek hier vir die volledige lys wenners.